ຂ່າວຕ່າງແຂວງ
ກອງປະຊຸມວຽກງານ ໂຍທາທິການ ແລະ ຂົນສົ່ງ ທົ່ວແຂວງ ໄຊຍະບູລີ ປະຈຳປີ 2016.
- Details
- Published on ສຸກ, 31 ມີນາ 2017 08:20
ກອງປະຊຸມວຽກງານ ໂຍທາທິການ ແລະ ຂົນສົ່ງ ທົ່ວແຂວງໄຊຍະບູລີ ປະຈຳປີ 2016 ໄດ້ຈັດຂື້ນ ວັນທີ 29 ມີນາ 2017 ຢູ່ທີ່ຫ້ອງປະຊຸມຫ້ອງວ່າການປົກຄອງແຂວງໄຊຍະບູລີ. ໂດຍການເປັນປະທານຮ່ວມຂອງທ່ານ ປອ ສັນຕິສຸກ ສິມມາລາວົງ ຮອງລັດຖະມົນຕີກະຊວງ ຍທຂ ແລະ ທ່ານ ເພັງນິລັນ ຄຳພັນເພັງ ຮອງເຈົ້າແຂວງ ແຂວງໄຊຍະບູລີ; ມີທ່ານຫົວໜ້າກົມ, ມີທ່ານຫົວໜ້າພະແນກ, ຮອງຫົວໜ້າພະແນກ, ຄະນະພະແນກ ຍທຂ; ມີບັນດາທ່ານຫົວໜ້າຂະແໜງ, ຮອງຫົວໜ້າຂະແໜງ; ມີທ່ານເຈົ້າເມືອງ-ຮອງເຈົ້າເມືອງ, ບັນດາທ່ານຫົວໜ້າຫ້ອງການ ຍທຂ ເມືອງ ທົ່ວແຂວງໄຊຍະບູລີ, ພະນັກງານວິຊາການຂອງພະແນກ ຍທຂ ແຂວງໄຊຍະບູລີ ແລະ ຕະຫຼອດເຖິງຫົວໜ້າບໍລິສັດລັດວິສາຫະກິດ ແລະ ບໍລິສັດເອກະຊົນເຂົ້າຮ່ວມ.
ກອງປະຊຸມວຽກງານ ໂຍທາທິການ ແລະ ຂົນສົ່ງ ທົ່ວແຂວງໄຊຍະບູລີ ປະຈຳປີ 2016 ແລະ ທິດທາງແຜນການປີ 2017 ຄັ້ງນີ້ ຈະດຳເນີນເປັນເວລາ 2 ວັນເຕັມ, ໂດຍທ່ານແພງຊ້ອຍ ແພງເມືອງ ຫົວໜ້າພະແນກໂຍທາແຂວງ; ເຊິ່ງກ່ອນອື່ນທ່ານໄດ້ຍົກໃຫ້ເຫັນ ຜົນງານດ້ານດີ-ດ້ານອ່ອນ, ຂໍ້ຄົງຄ້າງ ແລະ ບົດຮຽນທີ່ຖອດຖອນໄດ້ ຈາກການຈັດຕັ້ງປະຕິບັດໜ້າທີ່ວຽກງານວິຊາການສະເພາະໃນໄລຍະຜ່ານມາ. ທ່ານຍັງໄດ້ກ່າວຕື່ມອີກວ່າ: ທົ່ວແຂວງມີຕາໜ່າງເສັ້ນທາງຄົມມະນາຄົມຍາວທັງໝົດ 3.000 ກວ່າກິໂລແມັດ. ໃນນັ້ນທາງຫຼວງແຫ່ງຊາດຍາວ 500 ກວ່າກິໂລແມັດ. ທາງຫຼວງທ້ອງຖິ່ນ 2.700 ກວ່າກິໂລແມັດ ແລະ ແຍກເປັນທາງປູຢາງຂົ້ວ 83 ກວ່າກິໂລແມັດ, ປູຢາງ 2 ຊັ້ນ 855 ກວ່າກິໂລແມັດ, ປູຫີນ ແລະ ປູດິນທຳມະຊາດ 2.000 ກວ່າກິໂລແມັດ, ທົ່ວແຂວງມີເສັ້ນທາງເຂົ້າເຖິງ 430 ບ້ານ. ໃນນັ້ນເສັ້ນທາງທີ່ສາມາດທຽວໄດ້ 2 ລະດູມີ 355 ບ້ານ, ບໍລິມາດຂົນສົ່ງສິນຄ້າເທົ່າກັບ 95% ຂອງແຜນການ, ການຂົນສົ່ງໂດຍສານເທົ່າກັບ 105 % ຂອງແຜນການ, ພາຫະນະທາງບຸກທີ່ຂຶ້ນທະບຽນທັງໝົດ 2.500 ກວ່າຄົນ, ທາງນໍ້າ 16 ລຳ. ໃນສົກ 2015-2016 ຜ່ານມາມີໂຄງການກໍ່ສ້າງພື້ນຖານໂຄງລ່າງທີ່ອານຸມັດທັງໝົດມີ 123 ໂຄງການ, ລວມມູນຄ່າ 1.200 ຕື້ກວ່າກີບ, ໂຄງການລັດຖະບານມອບໃຫ້ແຂວງຄຸ້ມຄອງມີ 108 ໂຄງການ. ມູນຄ່າ 737 ຕື້ກວ່າກີບ. ປະຕິບັດສຳເລັດແລ້ວ 100 % ມີ 87 ໂຄງການ ມູນຄ່າ 631 ຕື້ກວ່າກີບ ທຽບໃສ່ແຜນການປີເທົ່າກັບ 85,67 %. ກອງປະຊຸມຜູ້ເຂົ້າຮ່ວມຍັງຈະໄດ້ຜັດປ່ຽນກັນຂຶ້ນ ປະກອບຄຳຄິດຄຳເຫັນໃສ່ບົດສະຫຼຸບເພື່ອໃຫ້ບົດດັ່ງກ່າວມີເນື້ອໃນຄົບຖ້ວນ.
ໂດຍປະຕິບັດຕາມພາລະບົດບາດໜ້າທີ ແລະ ຄວາມຮັບຜິດຊອບ ຂອງພະແນກ ຍທຂ ແຂວງໄຊຍະບູລີໄດ້ສຸມໃສ່ປະຕິບັດບັນດາຄາດໝາຍສູ້ຊົນໃນແຕ່ລະດ້ານໃຫ້ສຳເລັດຕາມຄາດ ໝາຍ; ເຖຶ່ງວ່າຈະພົບບັນຫາ ຄວາມຫຍຸ້ງຍາກ ແລະ ສິ່ງທ້າທ້າຍຫຼາຍດ້ານເປັນຕົ້ນຄື: ສະພາບເສດຖະກິດ-ການເງິນຂອງພາກພື້ນ ແລະ ພາຍໃນປະເທດມີຄວາມຫຍຸ້ງຍາກ ຊຶ່ງສົ່ງຜົນສະທ້ອນຕໍ່ການພັດທະນາພື້ນຖານໂຄງລ່າງອຂງແຂວງເປັນຈຳນວນບໍ່ໜ້ອຍ, ແຕ່ງເຖິ່ງແນວໃດກໍ່ຕາມໂດຍພາຍໃຕ້ການຊີ້ນຳໆພາ ຂອງອົງຄະນະພັກແຂວງ ແລະ ການສະໜັບສະໜູນດ້ານທຶນຮ້ອນ-ເຕັກນິກວິຊາການຈາກກະຊວງ ໂຍທາທິການ ແລະ ຂົນສົ່ງ ແລະ ພາກສ່ວນທີ່ກ່ຽວຂ້ອງ.
ກອງປະຊຸມໃນຄັ້ງນີ້ ແມ່ນເພື່ອສະຫລຸບຕີລາຄາປະເມີນຜົນການຈັດຕັ້ງປະຕິບັດວຽກງານ ໂຍທາທິການ ແລະ ຂົນສົ່ງ ທົ່ວແຂວງໄຊຍະບູລີ ປະຈຳປີ 2015 ແລະ 2016 ແລະ ວາງທິດທາງແຜນການພັດທະນາປະຈຳປີ 2017 ຂອງຂະແໜງໂຍທາທິການ ແລະ ຂົນສົ່ງ ແຂວງໄຊຍະບູລີ ແລະ ສັງລວມຄວາມຄືບໜ້າການແກ້ໄຂບັນຫາຄົງຄ້າງຂອງຂະແໜງການ ຍທຂ ຂອງແຂວງ. ນອກຈາກນັ້ນ, ກອງປະຊຸມຍັງຈະໄດ້ພ້ອມກັນຄົ້ນຄວ້າ ແລະ ປຶກສາຫາລື ກ່ຽວກັບວຽກງານຂອງຂະແໜງ ຍທຂ ຂອງແຂວງໄຊຍະບູລີໃນຕໍ່ໜ້າ. ຫຼັງຈາກນັ້ນ ວັນທີ 31 ມີນາ 2017 ທ່ານ ຮອງລັດຖະມົນຕີ ກະຊວງ ຍທຂ ໄດ້ເດີນທາງໄປກວດກາສະພາບເສັ້ນທາງແຕ່ເມືອງປາກລາຍ-ເມືອງທົ່ງມີໄຊ. ວັນທີ1 ເມສາ 2017 ທ່ານ ຮອງລັດຖະມົນຕີກະຊວງ ຍທຂ ໄດ້ໄປຢ້ຽມຢາມໂຄງການກໍ່ສ້າງປ້ອງກັນຕະຝັ່ງເຈື່ອນທີ ເມືອງແກ່ນທ້າວ(ແຄມນ້ຳເຫື່ອງ)ຊາຍແດນລາວ-ໄທ ແລະ ໃນວັນດຽວກັນນັ້ນ ທ່ານ ຮອງລັດຖະມົນຕີ ກໍ່ໄດ້ເຂົ້າຮ່ວມພິທີເທເບຕົງໜ້າຂົວ ຂອງໂຄງການກໍ່ສ້າງຂົວຂ້າມນ້ຳຂອງປາລາຍ(ນາສັກ-ໂຄກເຂົ້າດໍ), ແຂວງໄຊຍະບູລີ.
ກອງປະຊຸມໃຫຍ່ ຄັ້ງທີ IV ຂອງກຳມະບານຮາກຖານ ພະແນກ ໂຍທາທິການ ແລະ ຂົນສົ່ງ ແຂວງອັດຕະປື
- Details
- Published on ພຸດ, 11 ມັງກອນ 2017 08:35
ກອງປະຊຸມໃຫຍ່ຄັ້ງທີ IV ຂອງກຳມະບານຮາກຖານພະແນກ ໂຍທາທິການ ແລະ ຂົນສົ່ງ ແຂວງອັດຕະປືື ໄດ້ໄຂຂື້ນທີຫ້ອງປະຊຸມ ພະແນກ ໂຍທາທິການ ແລະ ຂົນສົ່ງ ແຂວງອັດຕະປື ໃນວັນທີ 20 ທັນວາ 2016 ໂດຍເປັນກຽດເຂົ້າຮ່ວມ ແລະ ເປັນປະທານຂອງ ສະຫາຍ ເພັດມີໄຊ ຄຳພັກດີ ກຳມະການພັກແຂວງ, ເລຂາຄະນະພັກຮາກຖານ, ຫົວໜ້າພະແນກ ໂຍທາທິການ ແລະ ຂົນສົ່ງແຂວງອັດຕະປື; ສະຫາຍ ພູສຽງ ເຫຼື່ອມມະໄລສີ ຮອງປະທານສະຫະພັນກຳມະບານແຂວງອັດຕະປື ແລະ ສະຫາຍ ຄຳເຟືອງ ແກ້ວມະນີ ປະທານກຳມະບານຮາກຖານພະແນກ ໂຍທາທິການ ແລະ ຂົນສົ່ງແຂວງອັດຕະປື; ມີບັນດາສະຫາຍສະມາຊິກກຳມະບານ ແລະ ແຂກທີ່ຖືກເຊີນເຂົ້າຮ່ວມທັງໝົດ 86 ສະຫາຍ, ຍິງ 22 ສະຫາຍ.
ກອງປະຊຸມໄດ້ຮັບຟັງລາຍງານການເມືອງຂອງຄະນະກຳມະບານຮາກຖານພະແນກ ໂຍທາທິການ ແລະ ຂົນສົ່ງແຂວງ ໃນໄລຍະ 3 ປີ ຜ່ານມາ ແລະ ທິດທາງແຜນການໃນ 3 ປີຕໍ່ໜ້າ ( 2016-2019 ) ກອງປະຊຸມໄດ້ຮັບຟັງບົດສຳຫຼວດການນຳພາຂອງຄະນະກຳມະບານຮາກຖານຊຸດເກົ່າ ພ້ອມດຽວກັນນັ້ນກອງປະຊຸມຍັງໄດ້ດຳເນີນການປ່ອນບັດເລືອກຕັ້ງເອົາຄະນະກຳມະບານຮາກຖານພະແນກ ໂຍທາທິການ ແລະ ຂົນສົ່ງຊຸດໃໝ່, ເຊິ່ງມີຜູ້ແທນມີສິດລົງຄະແນນສຽງເລືອກຕັ້ງ 82 ສະຫາຍ ແລະ ຜູ້ລົງສະໝັກຮັບເລືອກຕັ້ງ ມີ 07 ສະຫາຍ ໃນນັ້ນເລືອກເອົາ 05 ສະຫາຍ.
ກອງປະຊຸມໄດ້ເລືອກເອົາ 05 ສະຫາຍ ເຂົ້າເປັນຄະນະກຳມະບານຮາກຖານຊຸດໃໝ່ໂດຍມີ:
1. ສະຫາຍ ວຽງທອງ ທຳມານຸວົງ ເປັນປະທານ
2. ສະຫາຍ ໄຊອາລົມ ສີຫາວົງ ເປັນຮອງປະທານ ແລະ ປະທານກວດກາ
3. ສະຫາຍ ປັນຍາ ວົງພູທອນ ເປັນຄະນະ
4. ສະຫາຍ ທອງສຸກ ອາໄພຍະລາດ ເປັນຄະນະ
5. ສະຫາຍ ນາງ ສັກດາພອນ ມະນີວົງ ເປັນຄະນະ ແລະ ຮັບຜິດຊອບວຽກງົບປະມານ
ກອງປະຊຸມໄດ້ຮັບຟັງ ການໂອ້ລົມຂອງສະຫາຍ ພູສຽງ ເຫຼື່ອມມະໄລສີ ຮອງປະທານກຳມະບານແຂວງ, ເຊີ່ງທ່ານໄດ້ຕີລາຄາ ການຊີ້ນຳ-ນຳພາຂອງຄະນະໜ່ວຍຮາກຖານກຳມະບານທີ່ໄດ້ເປັນຕົວແທນໃຫ້ແກ່ສະມາຊິກກຳມະບານ ໃນການປະກອບສ່ວນພັດທະນາເສດຖະກິດສັງຄົມໃນໄລຍະຜ່ານມາ. ພ້ອມນັ້ນ ສະຫາຍ ຮອງປະທານກຳມະບານແຂວງ ຍັງໄດ້ຊີ້ນຳບາງບັນຫາຕໍ່ຄະນະກຳມະບານຊຸດໃໝ່ ແລະ ສະມາຊິກທຸກສະຫາຍເຊິ່ງມີເນື້ອໃນດັ່ງນີ້: ຄະນະກຳມະບານຮາກຖານຕ້ອງໄດ້ເພີ້ມທະວີການສຶກສາອົບຮົມການເມືອງແນວຄິດໃຫ້ຖັນແຖວພະນັກງານ, ລັດຖະກອນ ເປັນເຈົ້າການຕິດຕາມກວດກາ ການເລື່ອນຊັ້ນຂັ້ນເງິນເດືອນຊ່ວຍວຽກຄະນະພັກຮາກຖານ, ຄະນະພະແນກໃນການກວດກາວຽກງານ ແລະ ປະກົດການຫຍໍ້ທໍ້ຕ່າງໆ. ນອກຈາກນັ້ນຕ້ອງເພີ້ມທະວີຄວາມຮັບຜິດຊອບໃນການປະຕິບັດສິດໜ້າທີ່ຂອງຕົນກໍຄືການປະຕິບັດແຜນການຂອງຄະນະພັກວາງອອກ, ປະກອບສ່ວນການປະຕິບັດລະບອບນະໂຍບາຍຕ່າງໆຂອງລັດ, ເປັນຜູ້ສ້າງຂະບວນການເຄື່ອນໄຫວອອກແຮງງານໃຫ້ມີຂະບວນການທີ່ຟົດຟື້ນ, ເປັນຜູ້ນຳພາເຕົ້າໂຮມຄວາມສາມັກຄີ ແລະ ມີໜ້າທີ່ຂະຫຍາຍສະມາຊິກໃຫ້ໄດ້ຫຼາຍ. ສູ້ຊົນສ້າງກອງທຶນພັດທະນາອົງການກຳມະບານຢູ່ຮາກຖານຂອງຕົນເພື່ອຊວ່ຍເຫຼືອສະມາຊິກເພື່ອກຳມະບານທີ່ຍັງທຸກຍາກ ແລະ ດ້ອຍໂອກາດ.ສະມາຊິກກຳມະບານຕ້ອງເປັນແບບຢ່າງທີ່ດີໃຫ້ແກ່ມະຫາຊົນ ແລະ ເປັນຜູ້ຫ້າວຫັນໃນຂະບວນການຕ່າງໆ. ພ້ອມດຽວກັນນີ້ ສະຫາຍຍັງຝາກຄວາມຫັວງໃຫ້ຄະນະກຳມະບານຮາກຖານຊຸດໃຫມ່ ຈະນຳໄປຈັດຕັ້ງຜັນຂະຫຍາຍ ແລະ ຊີ້ນຳ-ນຳພາໃຫ້ເກີດດອກອອກຜົນເປັນກ້າວໆ.
ກອງປະຊຸມໃຫຍ່ຄັ້ງທີ IV ຂອງໜ່ວຍຊາວໜຸ່ມຮາກຖານ ພະແນກ ໂຍທາທິການ ແລະ ຂົນສົ່ງ ແຂວງອັດຕະປື
- Details
- Published on ອັງຄານ, 17 ມັງກອນ 2017 08:35
ກອງປະຊຸມໃຫຍ່ຂອງໜ່ວຍຊາວຮາກຖານໜຸ່ມພະແນກ ໂຍທາທິການ ແລະ ຂົນສົ່ງແຂວງອັດຕະປື ຄັ້ງທີ IV ໄດ້ຈັດຂື້ນໃນວັນທີ 8 ທັນວາ 2016 ທີ່ຫ້ອງປະຊຸມພະແນກ ໂຍທາທິການ ແລະ ຂົນສົ່ງ ແຂວງ, ໂດຍການເປັນປະທານ ຂອງ ສະຫາຍ ຄຳປະດິດ ສີຊານົນ ຄະນະປະຈຳຄະນະບໍລິຫານງານຊາວໜຸ່ມແຂວງ, ເລຂາໜ່ວຍຊາວໜຸ່ມຮາກຖານພະແນກ ໂຍທາທິການ ແລະ ຂົນສົ່ງ. ກອງປະຊຸມຍັງໄດ້ເປັນກຽດຢ່າງສູງ ຕ້ອນຮັບ ສະຫາຍ ເພັດມີໄຊ ຄຳພັກດີ ກຳມະການພັກແຂວງ, ເລຂາຄະນະພັກຮາກຖານພະແນກ ຍທຂ; ສະຫາຍ ສູນນະຄອນ ແກ້ວວຽງຄຳ ປະທານກວດກາຄະນະພັກຮາກຖານ ພະແນກ ຍທຂ ແລະ ສະຫາຍ ອ໋ອງຄຳ ຄູນສະໄໝ ຮອງເລຂາຊາວໜຸ່ມແຂວງ, ມີບັນດາສະຫາຍຜູ້ຕາງໜ້າຈາກ ໜ່ວຍຊາວໜຸ່ມຮາກຖານພະແນກກະສິກຳ, ໜ່ວຍກຳມະບານ, ແມ່ຍິງ, ຂະແໜງການພາຍໃນພະແນກ ຍທຂ ແລະ ສຳມະຊິກຊາວໜຸ່ມພາຍໃນພະແນກ ຍທຂ ເຂົ້າຮ່ວມທັງໝົດ45ສະຫາຍ,ຍິງ 11 ສະຫາຍ.
ກອງປະຊຸມໄດ້ຜ່ານບົດສະຫຼຸບການຈັດຕັ້ງຂໍ້ແຂ່ງຂັນ 4 ບຸກປະຈຳປີ2015, ບົດລາຍງານການເມືອງຂອງໜ່ວຍຊາວໜຸ່ມຮາກຖານຕໍ່ກອງປະຊຸມໃຫຍ່ຄັ້ງທີ IV, ບົດສຳຫຼວດຂອງຄະນະໜ່ວຍຊາວໜຸ່ມຮາກຖານຄັ້ງທີ III. ຈາກນັ້ນກອງປະຊຸມກໍ່ໄດ້ຄົ້ນຄວ້າ ແລະ ປະກອບຄຳເຫັນຢ່າງກົງໄປກົງມາ ດ້ວຍຄວາມຮັບຜິດຊອບສູງ ຂອງບັນດາສະຫາຍຜູ້ແທນ ກອງປະຊຸມ ເປັນການສະຫຼຸບຕີລາຄາຄືນ ໃນການຈັດຕັ້ງປະຕິບັດ ວຽກງານອົງການຈັດຕັ້ງຊາວໜຸ່ມ ໃນໄລຍະ3ປີຜ່ານມາ(2013-2016) ແລະ ກໍານົດທິດທາງແຜນການ 3 ປີຕໍ່ໜ້າ (2016-2019). ຜ່ານການຄົ້ນຄວ້າປືກສາຫາລື ກ່ຽວກັບບັນຫາຕ່າງໆທີ່ໄດ້ຍົກຂື້ນ ໃນກອງປະຊຸມໃຫຍ່ຄັ້ງທີ IV ຂອງໜ່ວຍຊາວໜຸ່ມຮາກຖານພະແນກ ຍທຂ ແຂວງ, ພ້ອມກັນນັ້ນກອງປະຊຸມ ຍັງໄດ້ຕົກລົງຮັບຮອງເອົາບັນດາເນື້ອໃນເອກະສານຕ່າງໆດັ່ງນີ້:
ເຫັນດີຮັບຮອງຜົນການເລືອກຕັ້ງ ຄະນະໜ່ວຍຊາວໜຸ່ມຮາກຖານຊຸດທີ IV ເຊີ່ງປະກອບມີ 5 ສະຫາຍ,ຍິງ 1 ສະຫາຍຄື:
1. ສະຫາຍ ຄຳປະດິດ ສີຊານົນ ເປັນເລຂາ
2. ສະຫາຍ ຄຳພຸດພະໃສ ສີສຸລາດ ເປັນຮອງເລຂາ
3. ສະຫາຍ ຄຳພຸດ ສຽງສີປະເສີດ ເປັນຮອງເລຂາ
4. ສະຫາຍ ນາງ ສິລິວັນ ອີນທິວົງ ເປັນປະທານກວດກາ
5. ສະຫາຍ ສຳລານສິນ ແສນຂຸນວົງ ເປັນຄະນະ
ກອງປະຊຸມເຫັນດີຮັບຮອງເອົາບົດສະຫຼຸບການຈັດຕັ້ງຂະບວນການ 4 ບຸກໃນ 1 ປີຜ່ານມາ ແລະ ທິດທາງ 1 ປີຕໍ່ໜ້າ. ເຫັນດີຮັບຮອງ ເອົາບົດລາຍການເມືອງຂອງກອງປະຊຸມໃຫຍ່ຄັ້ງທີ IV ຂອງໜ່ວຍຊາວໜຸ່ມຮາກຖານພະແນກ ຍທຂ; ຮັບຮອງເອົາມະຫາຊົນກ້າວໜ້າເຂົ້າເປັນສຳມະຊິກຊາວໜຸ່ມ 4 ສະຫາຍ ແລະ ອະນຸມັດຊາວໜຸ່ມທີ່ກະຊຽນອະຍຸ ອອກຈາກອົງການຈັດຕັ້ງຊາວໜຸ່ມ 8 ສະຫາຍ; ເອົາໃຈໃສ່ປະຕິບັດໜ້າທີ່ວຽກງານຂະບວນການ ແລະ ວິຊາສະເພາະທີ່ການຈັດຕັ້ງຂັ້ນເທີງມອງໝາຍໃຫ້ສຳເລັດຜົນ ແລະ ມີປະສິດທີ່ຜົນສູງ ໂດຍສຸມໃສ່ເອົາວຽກງານແນວຄິດເປັນກົກ; ເອົາໃຈໃສ່ວຽກງານກວດກາ, ລະບົບສ່ອງແສງລາຍງານ ແລະ ວຽກງານປ້ອງກັນ ໃຫ້ໄດ້ຮັບການປັບປຸງດີຂື້ນ; ເອົາໃຈໃສ່ຊີ້ນຳ-ນຳພາ, ເອື້ອຍອຳນວຍຄວາມສະດວກຈາກ ຄະນະພັກຮາກຖານ, ຄະນະນຳພະແນກ ຍທຂ ອົງການຈັດຕັ້ງ ກຳມະບານ ແລະ ແມ່ນຍິງ, ອົງການຈັດຕັ້ງສັງຄົມຕ່າງໆ ເພື່ອຍາດແຍ່ງ ການຊ່ວຍເຫຼື່ອ ສະໜັບສະໜູນດ້ານງົບປະມານ, ພາຫານະ ແລະ ວັດຖຸສິ່ງຂອງເຂົ້າໃນການເຄື່ອນໄຫວວຽກງານຕ່າງໆ.
ກອງປະຊຸມຄັ້ງນີ້ຍັງຖືເປັນກຽດຢ່າງສູງ ຮັບພັງການໂອ້ລົມ, ຕັກເຕືອນ, ໃຫ້ທິດຊີ້ນໍາຈາກ ສະຫາຍ ສູນນະຄອນ ແກ້ວວຽງຄຳ ຄະນະພັກຮາກຖານ ພະແນກ ຍທຂ ແລະ ສະຫາຍ ອ໋ອງຄຳ ຄູນສະໄໝ ຮອງເລຂາຄະນະບໍລິຫານງານຊາວໜຸ່ມແຂວງ. ຊຶ່ງສະຫາຍໄດ້ຕີລາຄາ ການຊີ້ນຳ-ນຳພາຂອງຄະນະໜ່ວຍຊາວໜຸ່ມຮາກຖານ ທີ່ເປັນຕົວແທນໃຫ້ແກ່ສະມາຊິກຊາວໜຸ່ມ ໃນການປະກອບສ່ວນພັດທະນາເສດຖະກິດສັງຄົມໃນໄລຍະຜ່ານມາ. ພ້ອມນັ້ນ ສະຫາຍ ຍັງໄດ້ຊີ້ນຳບາງບັນຫາຕໍ່ຄະນະໜ່ວຍຊາວໜຸ່ມຮາກຖານຊຸດໃໝ່ ແລະ ສະມາຊິກຊາວໜຸ່ມທຸກສະຫາຍ ເຊິ່ງມີເນື້ອໃນດັ່ງນີ້: ຄະນະໜ່ວຍຊາວໜຸ່ມຮາກຖານ ຕ້ອງໄດ້ເພີ້ມທະວີການສຶກສາອົບຮົມການເມືອງແນວຄິດໃຫ້ບັນດາສະມາຊິກຊາວໜຸ່ມ, ເປັນເຈົ້າການຕິດຕາມກວດກາ, ຊ່ວຍວຽກຄະນະພັກຮາກຖານ, ຄະນະພະແນກໃນການຈັດຕັ້ງປະຕິບັດວຽກງານ ແລະ ປະກົດການຫຍໍ້ທໍ້ຕ່າງໆ. ນອກຈາກນັ້ນຕ້ອງເພີ້ມທະວີຄວາມຮັບຜິດຊອບໃນການປະຕິບັດສິດໜ້າທີ່ຂອງຕົນກໍຄືການປະຕິບັດແຜນການຂອງຄະນະພັກວາງອອກ, ປະກອບສ່ວນການປະຕິບັດລະບອບນະໂຍບາຍຕ່າງໆຂອງລັດ, ເປັນກຳລັງແຮງໃນຂະບວນການເຄື່ອນໄຫວອອກແຮງງານໃຫ້ມີຂະບວນການທີ່ຟົດຟື້ນ, ເປັນຜູ້ນຳພາເຕົ້າໂຮມຄວາມສາມັກຄີ, ຍົກສູງຈິດໃຈເພິ່ງຕົນເອງ, ກຸ້ມຕົນເອງ, ແລະ ສ້າງຄວາມເຂັ້ມແຂງດ້ວຍຕົນເອງ. ສະມາຊິກຊາວໜຸ່ມຕ້ອງເປັນແບບຢ່າງທີ່ດີໃຫ້ແກ່ມະຫາຊົນ ແລະ ເປັນຜູ້ຫ້າວຫັນໃນຂະບວນການຕ່າງໆ. ປະກອບສ່ວນເຂົ້າໃນການຈັດຕັ້ງປະຕິບັດມະຕິກອງປະຊຸມໃຫຍ່ຄັ້ງທີ III ຄະນະພັກຮາກຖານ, ແຜນພັດທະນາເສດຖະກິດສັງຄົມແຫ່ງລັດ ຂອງຂະແໜງ ຍທຂ ກໍ່ຄືເນື້ອໃນຈິດໃຈມະຕິກອງປະຊຸມໃຫຍ່ຂອງໜ່ວຍຊາວໜຸ່ມຮາກຖານພະແນກ ຍທຂ ຄັ້ງທີ IV ນີ້ໃຫ້ປະກົດຜົນເປັນຈິງ, ພ້ອມດຽວກັນນີ້ ສະຫາຍຍັງຝາກຄວາມຫັວງໃຫ້ຄະນະໜ່ວຍຊາວໜຸ່ມຊຸດໃຫມ່ ຈະນຳໄປຈັດຕັ້ງຜັນຂະຫຍາຍ ແລະ ຊີ້ນຳ-ນຳພາໃຫ້ເກີດດອກອອກຜົນເປັນກ້າວໆ.
ສະພາບຝົນຕົກໝັກເຂດພາກເໜືອເຮັດມີດິນເຈື່ອນລົງທັບເສັ້ນທາງກາສີ-ເມືອງນານ
- Details
- Published on ຈັນ, 22 ສິງຫາ 2016 04:25
ວັນທີ 19-20 ສິງຫາ 2016 ໄດ້ມີສະພາບຝົນຕົກໝັກເຂດພາກເໜືອເຮັດໃຫ້ມີດິນເຈື່ອນລົງທັບທາງ, ທາງຍຸບ, ນ້ຳຖ້ວມທາງ ໃນບາງຈຸດຂອງເສັ້ນທາງກາສີ-ເມືອງນານ, ພ້ອມກັນນັ້ນ ກໍ່ຂໍຮຽກຮ້ອງໃຫ້ພໍ່ແມ່ ປະຊາຊົນຜູ້ໃຊ້ລົດ ໃຊ້ຖະໜົນຕາມເສັ້ນທາງດັ່ງກ່າວໃຫ້ມີຄວາມລະມັດລະວັງ ຄ່ອຍໄປຄ່ອຍມາ ແລະ ໃຫ້ລະມັດລະວົງຕໍ່ສະພາບເສັ້ນທາງໝື່ນ ແລະ ດິນເຈື່ອນຕືມອີກ.
More Articles...
- ມີນໍ້າຖ້ວມທາງ ໃນບາງຈຸດຂອງເສັ້ນທາງເລກ 7 ຊຽງຂວາງ-ວຽງຈັນ
- ຄວາມຄືບໜ້າໂຄງການປັບປຸງ ແລະ ຂະຫຍາຍເສັ້ນທາງເລກ 21 ແຕ່ບ້ານຜາເມືອງ-ທາງເລກ 1D ບ້ານທ່າສີ ເມືອງບໍລິຄັນ ແຂວງບໍລິຄຳໄຊ
- ໂຄງການກໍ່ສ້າງຂົວເຊໂດນ 3 ເມືອງປາກເຊ ແຂວງຈຳປາສັກ
- ພິທີມອບຮັບໃບຍ້ອງຍໍຜູ້ທີ່ມີຜົນງານດີເດັ່ນປະເພດ 2 ເຂົ້າໃນວຽກງານ 2 ດີ 5 ເປັນເຈົ້າ ຂອງໜ່ວຍກໍາມະບານຮາກຖານ ພະແນກ ໂຍທາທີການ ແລະ ຂົນສົ່ງ ແຂວງອັດຕະປື